NARIADENIE KOMISIE (ES) č. 1515/2004
z 26. augusta 2004,
ktorým sa mení a dopĺňa nariadenie (ES) č. 2295/2003 stanovujúce podmienky uplatňovania nariadenia Rady (EHS) č. 1907/90 o niektorých normách komercializácie, uplatniteľných na vajcia
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1907/90 z 26. júna 1990 o niektorých normách komercializácie, uplatniteľných na vajcia (1), najmä na článok 5 ods. 3, článok 7 ods. 1 písm. d), článok 10 ods. 3, článok 20 ods. 1 a článok 22 ods. 2,
keďže:
(1)
Skúsenosť z uplatňovania nariadenia Komisie (ES) č. 2295/2003 (2) ukázala, že je nevyhnutné spresniť niektoré ustanovenia tohto nariadenia.
(2)
Zberači vykonávajú činnosť, ktorá im umožňuje zbierať vajcia v miestach produkcie a dodávať ich baliarňam alebo iným zariadeniam potravinového alebo nepotravinového priemyslu. Treba spresniť, ktorým zariadeniam môžu byť určené tieto dodávky.
(3)
Záruka kvality vajec závisí sčasti od času, ktorý uplynie medzi zberom vajec a ich dodávkou baliarňam. Využívanie rôznych spôsobov zberu a dodávania vajec hospodárskymi operátormi nesmie vyústiť do zvýhodňovania jedného spôsobu organizácie pred iným. Preto je nevyhnutné spresniť lehoty aplikovateľné na rôzne používané spôsoby.
(4)
Legislatíva spoločenstva rozlišuje hospodárskych operátorov podľa podmienok, za akých zasahujú do manipulácie s výrobkami živočíšneho pôvodu, a spoločnosti zabezpečujúce prepravnú a skladovaciu činnosť nevyžadujúcu reguláciu teploty nepodliehajú certifikácii. Preto je potrebné registrovať iba zberačov, ktorí zabezpečujú len prepravu vajec medzi miestom produkcie a spoločnosťou manipulujúcou s vajcami, spresniť podmienky oprávnenia a ustanoviť rozdielne formality registrácie tejto kategórie zberačov.
(5)
Z dôvodu fyziologickej straty vody a hmotnosti vajec medzi dátumom znášky a dátumom ich predaja konečnému spotrebiteľovi je nevyhnutné spresniť, že celková netto hmotnosť udaná pri balení vajec musí aspoň zodpovedať celkovej netto hmotnosti vajec pri ich predaji konečnému spotrebiteľovi.
(6)
Dodávka vajec kategórie A priemyslu môže nastať bez vykonania ich triedenia podľa hmotnostných kategórií. Treba preto vyžadovať, aby rozlišujúca poznámka „vajcia kategórie A“ bola vyznačená na kontajneroch dodaných daným spoločnostiam.
(7)
Označovanie vajec a obalov podľa článkov 7 a 10 nariadenia (EHS) č. 1907/90 sa môže vykonať v rôznom čase. Treba spresniť tieto dátumy.
(8)
Aby sa predišlo podvodom pri používaní zmlúv o exkluzivite uvedených v článku 8 ods. 5 nariadenia (ES) č. 2295/2003, treba ponechať členským štátom voľnosť pri určení minimálnej dĺžky trvania dlhšej ako jeden mesiac týchto zmlúv.
(9)
S cieľom zabezpečenia sledovania pôvodu produktov v prípade prepravy vajec z jednej baliarne do druhej je vhodné požadovať, aby prvá baliareň označila vajcia pred ich dodaním druhej baliarni.
(10)
Ustanovenia týkajúce sa triedenia, balenia a dodávky inej baliarni, uvedené v článku 12 ods. 3 nariadenia (ES) č. 2295/2003, uvádzajú do istého omylu a sú nadbytočné popri ustanoveniach uvedených v článku 2 uvedeného nariadenia. Preto je vhodné ich vypustiť.
(11)
S cieľom umožniť označovanie vajec v rovnakých podmienkach nezávisle od spôsobu chovu treba umožniť vo všetkých prípadoch používanie kódov uvedených v bode 2.1 prílohy k smernici Komisie 2002/4/ES z 30. januára 2002 o registrácii chovných zariadení sliepok-nosníc (3) podľa smernice Rady 1999/74/ES.
(12)
S cieľom informovanosti spotrebiteľa o význame rozlišovacieho čísla výrobcu a použitých kódov je v prípade voľného predaja nevyhnutné zaviesť povinnosť uvádzať vysvetlenie na veľkých obaloch a iných obaloch, napr. plastových, alebo na samostatnom letáku.
(13)
S cieľom informovanosti spotrebiteľa v prípade predaja vajec označených ako „vajcia prané“ alebo „chladené vajcia“ je nevyhnutné označiť vajcia takým spôsobom, ktorý ich umožní odlíšiť od vajec predávaných ako „vajcia kategórie A“, vyžadujúc však, aby na týchto vajciach boli ostatné údaje určené pre vajcia kategórie A.
(14)
Neoznačenie vajec určených pre priemysel by mohlo poskytnúť priestor podvodom a zapríčiniť uvedenie na trh niektorých balení vajec určených na maloobchodný predaj, porušujúc takto legislatívu spoločenstva. Treba prijať opatrenia obmedzujúce výnimky týchto dodávok.
(15)
Vzhľadom na medzinárodné záväzky spoločenstva sú vajcia kategórie B dovezené z tretích krajín oslobodené od značenia. Ale vzhľadom na riziko podvodov spojené s týmto obchodom na vnútornom trhu treba prijať kontrolné opatrenia, ktoré umožnia zaručiť konečné určenie produktov.
(16)
Legislatíva spoločenstva stanovila pre dovoz vajec z tretích krajín v súlade s článkom 11 nariadenia Rady (EHS) č. 2092/91 z 24. júna 1991 o ekologickej výrobe poľnohospodárskych výrobkov a príslušných označeniach poľnohospodárskych výrobkoch a potravín (4) uznanie noriem aplikovaných niektorými z týchto tretích krajín. Preto je potrebné zabezpečiť, aby sa označovanie vajec mohlo vykonať priamo v danej krajine pôvodu za rovnakých podmienok ako na úrovni spoločenstva.
(17)
S cieľom racionalizovať prezentáciu opatrení vzťahujúcich sa na registráciu informácií požadovaných zo strany rôznych kategórií hospodárskych operátorov treba zoskupiť povinnosti uvedené v článkoch 25, 26 a 27 nariadenia (ES) č. 2295/2003 podľa katégorií operátorov a typu povinnosti.
(18)
Článok 6 ods. 4 nariadenia (EHS) č. 1907/90 uvádza, že niektoré baliarne môžu byť oprávnené vykonávať pranie vajec. Oznam o zozname baliarní musí teda obsahovať túto špecifickú doplnkovú informáciu.
(19)
Niektoré výnimky týkajúce sa minimálnych požiadaviek aplikovateľných na založenie chovu sú platné pre chovné zariadenia až do dátumu uvedeného v článku 4 smernice Rady 1999/74/ES z 19. júla 1999, stanovujúcej minimálne normy vzťahujúce sa na ochranu sliepok-nosníc (5). Tieto výnimky sa však nemôžu týkať povinností stanovených legislatívou spoločenstva, platnou v minulosti, najmä pokiaľ ide o minimálne požiadavky uvedené v prílohe II písm. c) a d) k nariadeniu Komisie (EHS) č. 1274/91 z 15. mája 1991, stanovujúceho podmienky aplikácie nariadenia Rady (EHS) č. 1907/90 o niektorých normách komercializácie, aplikovateľných na vajcia (6), zmeneného a doplneného nariadením Komisie (ES) č. 1651/2001 (7).
(20)
Z jazykových dôvodov je potrebné pridať niektoré grécke synonymá, ekvivalentné poznámkam používaným na označenie spôsobu chovu sliepok-nosníc, uvedeným v stĺpci 2 prílohy II.
(21)
V dôsledku toho je potrebné zmeniť a doplniť nariadenie (ES) č. 2295/2003.
(22)
Opatrenia stanovené v tomto nariadení sú v súlade so stanoviskom Riadiaceho výboru pre hydinové mäso a vajcia,
PRIJALA TOTO NARIADENIE:
Článok 1
Nariadenie (ES) č. 2295/2003 sa mení a dopĺňa takto:
1.
Odsek 3 článku 1 sa nahrádza nasledujúcim textom:
„3. Každý zberač dodáva vajcia iným zariadeniam ako zberačom, uvedeným v článku 4 ods. 1 písm. a) nariadenia (EHS) č. 1907/90, najneskôr prvý pracovný deň po dni ich prijatia.“
2.
Odsek 1 článku 2 sa nahrádza nasledujúcim textom:
„1. Baliareň triedi a značí vajcia najneskôr druhý pracovný deň po dni ich prijatia. Má k dispozícii jeden pracovný deň navyše na ich balenie a označenie obalov.
Prvý odsek sa neuplatňuje v prípade, ak vajcia prijaté od výrobcov sú dodané po označení v súlade s článkom 8 ods. 6 druhej baliarni na triedenie podľa kvality a hmotnosti, balenie a značenie obalov. V tomto prípade musí byť závoz druhej baliarni vykonaný najneskôr prvý pracovný deň po ich prijatí prvou baliarňou. Triedenie vajec sa vykoná najneskôr prvý pracovný deň po dni ich prijatia druhou baliarňou. Druhá baliareň má k dispozícii jeden pracovný deň navyše na balenie vajec a označenie obalov.
Ak prvá baliareň dodá vajcia druhej po ich označení a roztriedení podľa kvality a hmotnosti, balenie vajec a označenie obalov sa vykoná v lehote jedného pracovného dňa po dni ich prijatia druhou baliarňou.
Článok 1 ods. 4 sa uplatňuje na dodávky uvedené v druhom a treťom odseku. V prípade uvedenom v treťom odseku je na každom kontajneri označenie hmotnostnej kategórie a kvality vajec.“
3.
V článku 3 sa odsek 1 nahrádza nasledujúcim textom:
„1. Môžu mať certifikovaný štatút baliarní podľa článku 5 nariadenia (EHS) č. 1907/90 alebo byť registrovaní ako zberači iba spoločnosti alebo výrobcovia spĺňajúci podmienky stanovené v odsekoch 2, 3 a 4 tohto článku.“
4.
Článok 4 sa mení a dopĺňa takto:
a)
Odsek 1 sa nahrádza nasledujúcim textom:
„1. Každá žiadosť o udelenie štatútu baliarne alebo o registráciu zberača musí byť adresovaná príslušnému orgánu členského štátu, na ktorého území sa priestory zberača alebo baliarne nachádzajú.“
b)
V odseku 2 sa úvodná veta nahrádza nasledujúcim textom:
„Príslušný orgán pridelí baliarni rozlišovacie certifikačné číslo, ktorého počiatočný kód je nasledujúci:“.
c)
Vsúva sa nasledujúci odsek 4:
„4. Príslušný orgán registruje oddelene spoločnosti, ktoré vykonávajú iba funkciu zberača, v súlade s článkom 4 ods. 2 nariadenia Európskeho parlamentu a Rady (ES) č. 853/2004 z 29. apríla 2004, stanovujúceho špecifické hygienické pravidlá aplikovateľné na potravinové výrobky živočíšneho pôvodu (8).
5.
Článok 7 sa mení a dopĺňa takto:
a)
Odsek 3 sa nahrádza nasledujúcim textom:
„3. Pokiaľ sú nekalibrované vajcia kategórie A alebo nekalibrované prané vajcia balené v jednom balení v súlade s článkom 13 ods. 3 nariadenia (EHS) č. 1907/90, celková netto hmotnosť vajec je udaná v gramoch a poznámka ‚nekalibrované vajcia’ je uvedená v príslušnom znení.
Celková netto hmotnosť vajec, uvedená v prvom odseku, musí brať zreteľ na fyziologickú stratu hmotnosti vajec počas skladovania a musí aspoň zodpovedať celkovej netto hmotnosti vajec pri ich predaji konečnému spotrebiteľovi.“
b)
Odsek 4 sa nahrádza nasledujúcim textom:
„4. Ak sú vajcia kategórie A dodané pod týmto označením závodom potravinového priemyslu, certifikovaným v súlade so smernicou 89/437/EHS, triedenie podľa hmotnostnej kategórie nie je povinné a dodávka sa uskutoční za podmienok stanovených v článku 1 ods. 4 s doplnkovým označením na kontajneri ‚vajcia kategórie A’.“
6.
Článok 8 sa mení a dopĺňa takto:
a)
V odseku 1 sa prvý odsek nahrádza nasledujúcim textom:
„Označenia uvedené v článku 7 a v článku 10 ods. 1 a ods. 2 písm. c) nariadenia (EHS) č. 1907/90 sa urobia najneskôr v deň triedenia a balenia.“
b)
Odsek 3 sa nahrádza nasledujúcim textom:
„3. Rozlišujúce označenia na vajciach kategórie A a na vajciach spĺňajúcich kritériá platné pre vajcia kategórie A, predávané ako prané vajcia alebo chladené vajcia, sú nasledujúce:
a)
rozlišujúce označenie kategórie A, zložené z kruhu s priemerom najmenej 12 milimetrov, v ktorom je rozlišujúce označenie hmotnostnej kategórie zložené z písmena alebo písmen určených v článku 7 ods. 1 tohto nariadenia, s výškou najmenej 2 milimetre pre vajcia predávané ako vajcia kategórie A;
b)
rozlišujúce označenie praných vajec, zložené zo slova ‚tvättat’ alebo ‚gewassen’ s písmenami s výškou minimálne 2 milimetre, pre vajcia predávané pod názvom ‚vajcia prané’ v súlade s článkom 5 ods. 2;
c)
rozlišujúce označenie chladených vajec, zložené z rovnostranného trojuholníka so stranami minimálne 10 milimetrov, pre vajcia predávané pod názvom ‚vajcia chladené’ v súlade s článkom 5 ods. 3;
d)
rozlišujúce číslo výrobcu, zložené z kódov a písmen uvedených v smernici 2002/4/ES, s výškou minimálne 2 milimetre;
e)
číslo baliarne s písmenami a číslami vysokými minimálne 2 milimetre;
f)
dátumy vyznačené písmenami a číslami vysokými minimálne 2 milimetre v súlade s poznámkami uvedenými v prílohe I s uvedením dňa a mesiaca tak, ako to stanovuje článok 9 tohto nariadenia.“
c)
Druhý odsek odseku 4 sa vypúšťa.
d)
Odsek 5 sa nahrádza nasledujúcim textom:
„5. Ak výrobca dodáva vajcia baliarni nachádzajúcej sa v inom členskom štáte, vajcia sú označené rozlišovacím číslom výrobcu pred tým, ako opustia miesto produkcie.
Ak však výrobca a baliareň uzavreli zmluvu o dodávaní, obsahujúcu exkluzivitu operácií vykonávaných subdodávateľom v tomto členskom štáte a povinnosť vykonávať značenie v súlade s týmto článkom, členský štát, na území ktorého sa nachádza miesto produkcie, môže na základe žiadosti hospodárskych operátorov a s predbežným súhlasom členského štátu, v ktorom sa nachádza baliareň, udeliť výnimku z tejto povinnosti. V takom prípade sprevádza transport kópia zmluvy, vyhlásená za zhodnú s originálom operátormi. Kontrolné orgány uvedené v článku 29 ods. 2 písm. e) sú informované o udelení tejto výnimky.
Členské štáty určujú minimálnu dĺžku trvania zmluvy o dodávaní uvedenej v druhom odseku, ktorá nesmie byť kratšia ako jeden mesiac.“
e)
Vsúva sa nasledujúci odsek 6:
„6. Ak sa netriedené vajcia prevážajú z jednej baliarne do druhej, vajcia sú označené rozlišovacím číslom výrobcu skôr, ako opustia prvú baliareň.“
f)
Vsúva sa nasledujúci odsek 7:
„7. Ak sa vajcia dodávajú priemyslu a označovanie týchto vajec nie je povinné vzhľadom na ich určenie na spracovanie v súlade s článkom 2 ods. 2 písm. a) a b) nariadenia (EHS) č. 1907/90, oslobodenie od označovania je možné, iba ak sa dodávka vajec vykoná:
-
daným priemyselníkom vo forme priameho odberu u jeho tradičných dodávateľov,
-
na plnú zodpovednosť priemyselníka, ktorý sa takto zaväzuje použiť vajcia výlučne na spracovanie.
V prípadoch neuvedených v predchádzajúcom odseku sa označovanie vajec vykonáva podľa kategórie vajec v zhode s odsekmi 3, 4 a 5.“
7.
V článku 9 sa vsúva nasledujúci odsek 5:
„5. Pri chladených vajciach určených na maloobchodný predaj vo francúzskych zámorských departementoch nesmie minimálny dátum spotreby presiahnuť 40 dní po dni znášky.“
8.
V odseku 2 druhého odseku článku 11 sa slovo „štyridsať“ nahrádza slovom „tridsaťtri“.
9.
V článku 12 sa odsek 3 nahrádza nasledujúcim textom:
„3. Ak baliareň nie je zásobovaná vajcami privážanými v kontajneroch, ale je zabezpečená z vlastných produkčných jednotiek nachádzajúcich sa v tej istej lokalite, na vajciach musí byť vyznačený dátum znášky v deň znášky.
Vajcia znesené v deň pracovného pokoja však môžu byť označené prvý nasledujúci pracovný deň, ako aj vajcia znesené v tento deň s označením dátumu dňa pracovného pokoja.“
10.
Článok 13 sa mení a dopĺňa takto:
a)
V odseku 1 sa prvá zarážka nahrádza nasledujúcim textom:
„-
na spôsoby chovu uvedené v článku 7 a v článku 10 ods. 1 nariadenia (EHS) č. 1907/90 sa môžu používať jedine kódy uvedené v bode 2.1 prílohy k smernici 2002/4/ES a poznámky uvedené v prílohe II k tomuto nariadeniu, avšak len pod podmienkou, že všetky požiadavky stanovené v prílohe III k tomuto nariadeniu sú splnené,“.
b)
Odsek 2 sa nahrádza nasledujúcim textom:
„2. Význam rozlišovacieho čísla výrobcu je vysvetlený na samostatnom letáku v prípade voľného predaja a na alebo v obale v prípade balených vajec.“
11.
Článok 16 sa mení a dopĺňa takto:
a)
Odseky 1 a 2 sa nahrádzajú nasledujúcim textom:
„1. Vajcia kategórie A, s výnimkou vajec z biologického chovu, dovezených z Nórska, ako aj vajec pochádzajúcich z biologického chovu, dovezených v súlade s článkom 11 nariadenia (EHS) č. 2092/91, sú označené v krajine pôvodu rozlišovacím číslom výrobcu za rovnakých podmienok, ako sú tie uvedené v článku 8 tohto nariadenia.
2. Vajcia kategórie A dovezené z tretích krajín, iných ako tá uvedená v odseku 1, sú označené v krajine pôvodu jasne viditeľným a dokonale čitateľným spôsobom, s vyznačením kódu ISO krajiny pôvodu, ktorý predchádza nasledujúca poznámka: ‚normy ne-ES’.“
b)
V odseku 4 sa prvý odsek nahrádza nasledujúcim textom:
„Vyznačenie spôsobu chovu na baleniach vajec kategórie A, s výnimkou vajec z biologického chovu, dovezených z Nórska, ako aj na baleniach vajec pochádzajúcich z biologického chovu, dovezených v súlade s článkom 11 nariadenia (EHS) č. 2092/91, sa vykonáva za rovnakých podmienok, ako sú tie uvedené v článku 13 tohto nariadenia.“
c)
Vsúva sa nasledujúci odsek 6:
„6. Vajcia iné ako kategórie A, dovezené z tretích krajín, sú oslobodené od označovania. Avšak dodávanie týchto vajec priemyslu je podrobené kontrole ich konečného určenia v súlade s procedúrou uvedenou v článku 296 nariadenia (ES) č. 2454/93 (9) vzhľadom na ich spracovanie. Za tohto predpokladu obsahuje formulár kontroly T 5 v rámčeku 104 jednu z poznámok uvedených v prílohe V.“
12.
Článok 24 sa mení a dopĺňa takto:
a)
Odsek 1 sa nahrádza nasledujúcim textom:
„Výrobcovia, baliarne, zberači, poľnohospodársko-priemyselné podniky, veľkoobchod a v prípade aplikácie článku 14 výrobcovia a dodávatelia potravín sú predmetom kontrol, ktorých frekvencia je stanovená príslušnými orgánmi na základe analýzy rizika, berúc na zreteľ aspoň:
-
výsledok predchádzajúcich kontrol,
-
zložitosť obehu komercializácie vajec,
-
dôležitosť segmentácie v podniku produkcie alebo spracovania,
-
vyrábané alebo spracúvané množstvá,
-
podstatné zmeny v charaktere produkovaných alebo spracúvaných vajec a/alebo v spôsobe komercializácie v porovnaní s predchádzajúcimi rokmi.“
b)
Odsek 2 sa nahrádza nasledujúcim textom:
„Kontroly sa vykonávajú pravidelne a námatkovo vo všetkých zariadeniach. Jednotky produkcie a baliarne vykonávajúce označovania, uvedené v článku 12, sú kontrolám podrobené častejšie.“
13.
Článok 25 sa mení a dopĺňa takto:
a)
V odseku 1 písm. b) sa úvodné slová nahrádzajú nasledujúcim textom:
„b)
informácie súvisiace so spôsobmi kŕmenia nosníc, ak je na vajciach kategórie A a ich obaloch údaj o spôsobe kŕmenia nosníc, konkrétne tieto praktizované spôsoby kŕmenia:“.
b)
Odsek 2 sa nahrádza nasledujúcim textom:
„2. Ak výrobca označuje niektoré vajcia údajom o dátume znášky a iné bez tohto údaju, informácie uvedené v odseku 1 písm. a) tretej, štvrtej a piatej zarážke sú registrované oddelene.“
14.
V článku 26 ods. 1 prvom pododseku sa písm. a) až e) nahrádzajú nasledujúcim textom:
„a)
množstvá netriedených vajec, ktoré dostávajú, rozdelené výrobcom, obsahujúce meno, adresu a rozlišovacie číslo výrobcu, dátum alebo obdobie znášky;
b)
po roztriedení vajec množstvá podľa kvality a hmotnostnej kategórie;
c)
množstvá triedených vajec prijatých od iných baliarní, s udaním rozlišovacích čísel týchto baliarní, minimálnym dátumom trvanlivosti, so spresnením totožnosti predávajúcich;
d)
množstvá netriedených vajec dodaných iným baliarňam vrátane rozlišovacích čísel týchto baliarní a dátumu alebo obdobia znášky;
e)
počet a/alebo hmotnosť dodaných vajec podľa kvality a hmotnostnej kategórie, podľa dátumu balenia pre vajcia kategórie B alebo minimálneho dátumu trvanlivosti pre vajcia kategórie A, prané vajcia a chladené vajcia a podľa nákupcu, s jeho menom a adresou.“
15.
Článok 27 sa nahrádza nasledujúcim textom:
„Článok 27
Registrácia inými operátormi
1. V prípade vajec uvedených v článkoch 13, 14 a 15 zberači musia doložiť:
a)
dátumy zberov a nazbierané množstvá;
b)
meno, adresu a rozlišovacie číslo výrobcov;
c)
dátumy a množstvá vajec dodaných jednotlivým baliarňam.
Oddelene registrujú podľa spôsobu chovu, spôsobu kŕmenia a podľa dní množstvá vajec, ktoré dodávajú baliarňam, vrátane rozlišovacích čísel týchto baliarní a dátumu alebo obdobia znášky.
2. V prípade vajec uvedených článkoch 13, 14 a 15 veľkoobchodníci, vrátane sprostredkovateľov, ktorí fyzicky nemanipulujú s vajcami, musia doložiť:
a)
dátumy a množstvá tak nákupov, ako aj predajov;
b)
mená a adresy dodávateľov a nákupcov.
Navyše veľkoobchodníci, ktorí fyzicky manipulujú s vajcami, musia týždenne vykonávať registráciu fyzických zásob.
3. Zberači a veľkoobchodníci sú povinní archivovať minimálne šesť mesiacov registrácie týkajúce sa nákupných a predajných transakcií a stavu zásob.
Namiesto registrov nákupu a predaja môžu zhromaždiť faktúry a dodacie listy v spisoch, s udaním poznámok uvedených v článkoch 13, 14 a 15.
4. Výrobcovia a dodávatelia potravín vedú účtovné registre dodávok vykonaných pre dorábateľov, uvedené v článku 25 ods. 1 písm. b), s uvedením zloženia dodaných potravín.
Účtovníctvo sa archivuje ešte minimálne šesť mesiacov po dodávke.
5. Poľnohospodársko-priemyselné podniky, certifikované v súlade so smernicou 89/437/EHS, archivujú minimálne šesť mesiacov, podľa dátumu príjmu, výpis všetkých dodávok, doplnený o informácie uvedené na kontajneroch a obaloch, ako aj týždenný stav ich zásob vajec.
6. Všetky registre, účtovné dokumenty a iné registrácie uvedené v článkoch 25 a 26 a v tomto článku sú na prvé požiadanie sprístupnené príslušným orgánom.“
16)
Článok 29 sa mení a dopĺňa takto:
a)
Odsek 2 sa mení a dopĺňa takto:
i)
písm. b) sa nahrádza nasledujúcim textom:
„b)
zoznam baliarní certifikovaných podľa článku 4, na ktorom je uvedené meno, adresa a rozlišovacie číslo pridelené každej z nich, a spresňujúci, ktoré baliarne sú autorizované podľa článku 6 ods. 4 nariadenia (EHS) č. 1907/90;“;
ii)
písm. c) sa nahrádza nasledujúcim textom:
„c)
metódy kontroly, používané na účely aplikácie ustanovení článkov 12, 13, 14, 15, 16 a 24 tohto nariadenia;“;
iii)
vsúva sa nasledujúce písm. g):
„g)
svoj úmysel aplikovať alebo nie výnimku uvedenú v článku 8 ods. 5, prípadne s opatreniami aplikovateľnými na uplatnenie tejto výnimky.“
b)
V odseku 3 sa druhý pododsek nahrádza nasledujúcim textom:
„Každá zmena zoznamov, metód kontroly a technických opatrení uvedených v odseku 2 sa oznámi Komisii elektronickou cestou najneskôr 1. apríla každý rok.“
17)
V prílohe III ods. 1 prvom pododseku písm. a) a b) sa nasledujúca časť vety vypúšťa: „počítajúc od dátumov uvedených v tomto článku“.
18)
V druhom stĺpci prílohy II sa pridávajú nasledujúce grécke termíny:
„α)
ή αυγά στρωμνής
β)
ή στρωμνής“.
19)
V prílohe III ods. 2 a 3 sa nahrádzajú nasledujúcim textom:
„2.
Do 31. decembra 2006 požiadavky týkajúce sa článku 4 ods. 1 smernice 1999/74/ES, uvedené v bode 1 tejto prílohy, sa neuplatňujú na chovné zariadenia postavené, rekonštruované alebo uvedené do prevádzky po prvýkrát pred 1. januárom 2002 a ktoré ešte neboli uvedené do súladu s touto smernicou v súlade s jej článkom 4 ods. 2.
V takom prípade, okrem výnimiek, ktoré môžu udeliť členské štáty, pokiaľ ide o hustotu nasadenia, v súlade s článkom 4 ods. 1. bodom 4 tejto smernice, musia tieto zariadenia rešpektovať nasledujúce minimálne požiadavky:
a)
pre chovné systémy, ktoré umožňujú sliepkam-nosniciam voľne sa pohybovať medzi rôznymi úrovňami vnútorných zariadení budov:
-
zariadenia sú vybavené bidlami dostatočnej dĺžky, aby každá sliepka mala k dispozícii minimálne 15 centimetrov priestoru,
-
hustota nasadenia nepresahuje dvadsaťpäť sliepok na štvorcový meter plochy na zemi dostupnej sliepkam;
b)
pre chovné systémy, ktoré neumožňujú nosniciam voľne sa pohybovať medzi rôznymi úrovňami vnútorných zariadení budov:
-
hustota nasadenia nepresahuje sedem sliepok na štvorcový meter plochy na zemi dostupnej sliepkam,
-
minimálne tretina tejto plochy je pokrytá podstielkou, ako napr. slamou, ostružlinami, pieskom alebo rašelinou,
-
dostatočná časť priestoru dostupného sliepkam je určená na zber vtáčích výkalov;
c)
pre chovné systémy, ktoré umožňujú nosniciam prístup do exteriéru:
-
interiér budov spĺňa podmienky uvedené v písm. a) alebo b),
-
sliepky majú počas dňa nepretržitú možnosť voľného výbehu v exteriéri, s výnimkou dočasných obmedzení uložených orgánmi veterinárnej medicíny,
-
terén prístupný sliepkam je z väčšej časti pokrytý vegetáciou a nepoužíva sa na iný účel, s výnimkou sadov, zalesnených zón a pasienkov, pod podmienkou, že túto poslednú možnosť schválili príslušné orgány,
-
rozloha terénu musí byť prispôsobená hustote osadenia vlastnených sliepok a charakteru zeme, hustota osadenia nesmie nikdy presiahnuť 2 500 sliepok na hektár terénu, ktorý je sliepkam k dispozícii, alebo jednu sliepku na 4 štvorcové metre; avšak ak má každá sliepka minimálne 10 štvorcových metrov priestoru, ak sa praktizuje rotácia a ak majú sliepky voľný prístup na celý priestor počas celého života kŕdľa, musí stále každý používaný ohradený pozemok garantovať minimálne 2,5 štvorcového metra každej sliepke,
-
externé priestory sa nesmú rozprestierať v obvode väčšom ako 150 metrov od najbližšieho východu budovy; avšak rozšírenie až do 350 metrov od najbližšieho východu budovy je povolené pod podmienkou, že dostatočný počet prístreškov a napájadiel v zmysle tohto ustanovenia bude rovnomerne umiestnený na celom externom priestranstve, minimálne po štyroch prístreškoch na hektár.
3.
Členské štáty môžu povoliť výnimky z bodu 1 písm. a) a b) pre zariadenia s menej ako 350 nosnicami alebo chovy nosníc na rozmnožovanie, pokiaľ ide o povinnosti uvedené v článku 4 ods. 1 bode 1 písm. d) druhej vete a bode 1 písm. e) smernice 1999/74/ES pre sliepky chované na voľnom priestranstve, v článku 4 ods. 1 bode 2, ako aj v článku 4 ods. 1 bode 3 písm. a) bode i) a bode 3 písm. b) bode i) tejto smernice.“
20)
Nasledujúca príloha V sa pridáva:
„PRÍLOHA V
Poznámky uvedené v článku 16 ods. 6
- po španielsky: huevos destinados exclusivamente a la transformación, de conformidad con lo dispuesto en el apartado 6 del artículo 16 del Reglamento (CE) no 2295/2003.
- po česky: vejce určená výhradně ke zpracování v souladu s čl. 16, odst. 6 Nařízení (ES) č. 2295/2003.
- po dánsky: æg, der udelukkende er bestemt til forarbejdning, jf. artikel 16, stk. 6, i forordning (EF) nr. 2295/2003.
- po nemecky: Eier ausschließlich bestimmt zur Verarbeitung gemäß Artikel 16 Absatz 6 der Verordnung (EG) Nr. 2295/2003.
- po estónsky: eranditult ümbertöötlemisele kuuluvad munad, vastavalt määruse (EÜ) nr 2295/2003 artikli 16 lõikele 6.
- po grécky: αυγά που προορίζονται αποκλειστικά για την μεταποίησή τους σε υποπροϊόντα των αυγών που αναφέρονται στο παράρτημα Ι της συνθήκης, σύμφωνα με το άρθρο 16, παράγραφος 6 του κανονισμού (ΕΚ) αριθ. 2295/2003.
- po anglicky: eggs intended exclusively for processing in accordance with Article 16(6) of Regulation (EC) No 2295/2003.
- po francúzsky: œufs destinés exclusivement à la transformation, conformément à l’article 16, paragraphe 6 du règlement (CE) no 2295/2003.
- po taliansky: uova destinate esclusivamente alla trasformazione, in conformità dell’articolo 16, paragrafo 6, del regolamento (CE) n. 2295/2003.
- po lotyšsky: olas, kas paredzētas tikai pārstrādei, saskaņā ar regulas (EK) Nr. 2295/2003 16. panta 6. punktu.
- po litovsky: tik perdirbti skirti kiaušiniai, atitinkantys Reglamento (EB) Nr. 2295/2003 16 straipsnio 6 dalies reikalavimus.
- po maďarsky: A 2295/2003/EK rendelet 16. cikke (6) bekezdésének megfelelően kizárólag feldolgozásra szánt tojás.
- po maltsky: bajd destinat esklussivament għall-konverżjoni, f’konformità ma’ l-Artikolu 16, Paragrafu 6 tar-Regolament (KE) Nru 2295/2003.
- po holandsky: eieren die uitsluitend bestemd zijn voor verwerking, overeenkomstig artikel 16, lid 6, van Verordening (EG) nr. 2295/2003.
- po poľsky: jaja przeznaczone wyłącznie dla przetwórstwa, zgodnie z artykułem 16, paragraf 6 rozporządzenia (WE) nr 2295/2003.
- po portugalsky: ovos destinados exclusivamente à transformação, em conformidade com o n.o 6 do artigo 16.o do Regulamento (CE) n.o 2295/2003.
- po slovensky: vajcia určené výhradne na spracovanie podľa článku 16, odsek 6 nariadenia (ES) č. 2295/2003.
- po slovinsky: jajca namenjena izključno predelavi, v skladu s 6. odstavkom 16. čelna uredbe (CE) št. 2295/2003.
- po fínsky: Yksinomaan jalostettaviksi tarkoitettuja munia asetuksen (EY) N:o 2295/2003 16 artiklan 6 kohdan mukaisesti.
- po švédsky: Ägg uteslutande avsedda för bearbetning, i enlighet med artikel 16.6 i förordning (EG) nr 2295/2003.“.
21)
Príloha V sa stáva prílohou VI.
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 26. augusta 2004